U-I-260/08
Natisni
Opravilna št.:
U-I-260/08
Datum odločitve:
5. 2. 2009
ECLI:
ECLI:SI:USRS:2009:U.I.260.08
Akt:
Zakon o splošnem upravnem postopku (Uradni list RS, št. 24/06 – ur. p. b.) (ZUP), 67., 83., 85. in 87. čl.
Izrek:
Pobuda za začetek postopka za oceno ustavnosti 67., 83., 85. in 87. člena Zakona o splošnem upravnem postopku (Uradni list RS, št. 24/06 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Robert Rotar, Novo mesto
Datum vloge:
20. 10. 2008
Vrsta odločitve:
sklep
Vrsta rešitve:
zavrženje
Dokument:
US28548
Dokument v PDF obliki:
U-I-260-08.pdf
76 KB
Prenesite datoteko
U-I-260/08-4
5. 2. 2009
SKLEP
Ustavno sodišče je v postopku za preizkus pobude Roberta Rotarja, Novo mesto, ki ga zastopa Odvetniška pisarna Škerlj-Tratar in odvetniki, d. n. o., o. p., Novo mesto, na seji 5. februarja 2009
sklenilo:
Pobuda za začetek postopka za oceno ustavnosti 67., 83., 85. in 87. člena Zakona o splošnem upravnem postopku (Uradni list RS, št. 24/06 – ur. p. b.) se zavrže.
Obrazložitev
1. Pobudnik v ustavni pritožbi, ki jo je vložil zoper sklep Ministrstva za finance št. DT-499-01-410/2007 z dne 31. 7. 2008, predlaga tudi oceno v izreku tega sklepa navedenih določb Zakona o splošnem upravnem postopku (v nadaljevanju ZUP). Meni, da daje izpodbijana ureditev v neskladju z 22., s 23. in s 25. členom Ustave upravnemu organu podlago za prosto izbiro načina vročanja upravnih odločb, torej tudi tistega, ki je za stranko najbolj neugoden glede na njene okoliščine bivanja in dela.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Ta je podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu pa mora privesti do izboljšanja njegovega pravnega položaja.
3. Pobudnikov pravni interes za oceno ustavnosti izpodbijane ureditve je temeljil na hkrati vloženi ustavni pritožbi zoper sklep Ministrstva za finance št. DT-499-01-410/2007 z dne 21. 7. 2008, ki jo je senat Ustavnega sodišča s sklepom št. Up-2687/08 z dne 13. 1. 2009 zaradi neizčrpanosti pravnih sredstev zavrgel. Ker je bila ustavna pritožba zavržena zaradi neizčrpanosti pravnih sredstev, bo pobudnik lahko šele po izčrpanju pravnih sredstev hkrati z ustavno pritožbo na Ustavno sodišče vložil tudi pobudo za presojo ustavnosti v izreku navedenih določb ZUP. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik